Νέο πακέτο στήριξης της ελληνικής οικονομίας
συμφωνία στις Βρυξέλλες για ένα νέο πρόγραμμα χρηματοδότησης από την ΕΕ και το ΔΝΤ προς την Ελλάδα
Επιτέλους, «έχουμε απόφαση». Λίγο μετά τις 10 το βράδυ της Πέμπτης οι ηγέτες των κρατών μελών της Ευρωζώνης ύστερα από επτάμιση ώρες διαπραγματεύσεων κατέληξαν σε συμφωνία για ένα νέο πρόγραμμα πακέτο στήριξης-χρηματοδότησης από την ΕΕ και το ΔΝΤ προς την Ελλάδα. «Πρόκειται για μια ευρωπαϊκή επιτυχία. Η απόφαση στέλνει ένα ξεκάθαρο μήνυμα προς το ευρωπαϊκό και το ελληνικό τραπεζικό σύστημα» δήλωσε ο Πρωθυπουργός Γιώργος Παπανδρέου, ευχαριστώντας τον Πρόεδρο του Συμβουλίου Χέρμαν Βάν Ρομπέι, τον Πρόεδρο της Επιτροπής, Ζοζέ Μανουέλ Μπαρόζο, αλλά και τα κράτη μέλη της Ευρωζώνης, «Είμαστε περήφανος λαός και είμαστε αποφασισμένοι να τηρήσουμε τις δεσμεύσεις μας, και το μόνο που ζητάμε είναι να μας δοθεί το δικαίωμα να εφαρμόσουμε τις αλλαγές μας», είπε ο Πρωθυπουργός. Στη συνέντευξη τύπου, προηγήθηκε ο Πρόεδρος Βαν Ρομπέι, που δήλωσε φανερά ευχαριστημένος ότι: «Δεν έπρεπε να αφήσουμε την κρίση να γίνει επικίνδυνη και τους φόβους των επενδυτών για ντόμινο. Σήμερα δείξαμε ότι όταν οι Ευρωπαίοι λένε ότι θα κάνουν ότι μπορούν να υπερασπιστούν το Ευρώ και την Ευρωζώνη, το εννοούν. Ο κ. Ρομπέι ανακοίνωσε και το σχήμα που θα καταστήσει βιώσιμο το ελληνικό χρέος δημιουργώντας ανάχωμα και για άλλες κρίσεις στο μέλλον. Ο Πρόεδρος της Κομισιόν παίρνοντας τον λόγο τόνισε ότι «έχουμε πλέον ένα αξιόπιστο πακέτο που αφορά την Ελλάδα και μόνο την Ελλάδα και περιλαμβάνει τα εξής βασικά. Νέο δάνειο, μείωση των επιτοκίων στο 3,5% και των προηγουμένων δανείων, παράταση επιμήκυνση του χρέους μέχρι και τα 15 αλλά και 30 χρόνια και οικειοθελή παρέμβαση των ιδιωτών, αποκλειστικά για την Ελλάδα». Όσο για τις επενδύσεις στην Ελλάδα αναφέρεται ρητά το σχέδιο στρατηγικής ανάπτυξης σε ένα ευρωπαϊκό Σχέδιο Μάρσαλ που πρέπει να περάσει μέσα από τα διαρθρωτικά ταμεία. Ο κ. Παπανδρέου παρουσία του Υπουργού Οικονομίας Ευάγγελου Βενιζέλου, παραχώρησε ιδιαίτερη συνέντευξη τύπου αναλύοντας την απόφαση και δίνοντας λεπτομέρειες για την σκληρή διαπραγμάτευση που προηγήθηκε. Η απόφαση έγινε δεκτή με ανακούφιση στην Ελλάδα, καθώς οι αναλυτές και οι δημοσιογράφοι περνούσαν την «καραμέλα» της χρεοκοπίας επιλεκτικής ή ελεγχόμενης, από στόμα σε στόμα με διάφορα σενάρια δημιουργώντας μια πραγματική αγωνία στους έλληνες που ήταν στην κυριολεξία καρφωμένοι στις τηλεοράσεις περιμένοντας τα αποτελέσματα της Συνόδου. Και οι «κασσανδρικές» προβλέψεις για «φιάσκο» αντικαταστάθηκαν με το «ευτυχώς η Ευρώπη νίκησε».